Rezultatet paraprake të zgjedhjeve në Kosovë: fitore e thellë e Vetëvendosjes
Sipas rezultateve paraprake lëvizja Vetëvendosje është fituese e zgjedhjeve të së dielës në Kosovë. 
Kur janë numëruar rreth 90 për qind e votave të hedhura në zgjedhjet e parakohshme parlamentare të së dielës, lëvizja Vetëvendosje është fituese e zgjedhjeve të parakohshme parlamentare të se dielës. Sipas numërimit të lëvizja Vetëvendosje ka fituar 47.7 për qind të votave, e pasuar nga Partia Demokratike e Kosovës me 17.29 për qind, Lidhja Demokratike me 13.39 për qind dhe Aleanca për Ardhmërinë e Kosovës me 7.57 për qind. Kryetari i lëvizjes Vetëvendosje, Albin Kurti, tha të dielën mbrëma se zgjedhjet e së dielës ishin një "referendum për drejtësi e punë, e kundër kapjes së shtetit dhe korrupsionit" që u fitua. "Është diçka e pashembullt në Kosovën e pasluftës". "Nuk do të hakmerremi ndaj askujt por do të kërkojmë përgjegjësi ndaj secilit dhe kudo, pra drejtësi pa hakmarrje. Kjo fitore nuk është për mua dhe as për lëvizjen Vetëvendosje, kjo është fitorja juaj prandaj secili prej nesh duhet të marr përgjegjësinë që ta bëjmë vendin tonë një vend të jetueshëm për të gjithë ashtu siç është i dashur për të gjithë", tha zoti Kurti. Ai tha se bisedimet me Serbinë nuk janë përparësi. "Prioriteti ynë është drejtësia dhe punësimi", tha ai në një paraqitje të përbashkët me ushtruesen e detyrës së presidentes së Kosovës, Vjosa Osmani, njëherësh kandidate për postin e presidentes. Zonja Osmani tha po ashtu se "ky assesi nuk është një mandat për hakmarrje e po ashtu nuk është një mandat i kthimit prapa. Ky është kapitull i punëve që do të kryhen, është mandat kur ne nderojmë historinë tonë të përbashkët kur ne e garantojmë mirëqenien, e luftojmë me ngulm dhe pa kompromis korrupsionin, sigurojmë drejtësisë dhe punojmë me zell të madh për barazinë". Ajo tha se si presidente do të sigurohet që "interesi ynë nacional të jetë mbi gjithçka tjetër, që kushtetuta të jetë udhërrëfyes ynë i përhershëm, që aleancat tona me miqtë të ruhen dhe thellohen e mbi të gjitha do të jem zëri juaj i munguar për kaq shumë kohë dhe do të sigurohem që gjithnjë të demonstrojë përgjegjësi në mënyrë që nesër të gjithë ne të kemi kurajën për ta parë njëri tjetrin në sy. Nesër lind diell i ri për Kosovën dhe me të edhe mundësia e artë për ta realizuar ndryshimin e pritur për kaq kohë", tha ajo. Ambasada amerikane në Prishtinë, përgëzoi qytetarët e Kosovës që "votuan në mënyrë paqësore sot, pavarësisht motit dhe pandemisë. Tani është e rëndësishme që t'i jepet kohë dhe hapësirë Komisionit Qendror të Zgjedhjeve dhe institucioneve të tjera të Kosovës që t’i numërojnë votat dhe të bëjnë punën e tyre”, thuhet në një deklaratë të publikuar në rrjetet sociale. Numërimi i votave mund të marrë disa ditë edhe për shkak të votave me postë dhe atyre me kusht. Lëvizja Vetëvendosje tha se do të presë rezultatet përfundimtare u bëri thirrje mbështetësve që të shmangin kremtimet në sheshe për shkak të motit të lig por edhe për shkak të pandemisë së COVID-19. Sipas rezultateve paraprake nuk duket që Vetëvendosje të sigurojë një shumicë prej 61 votash në parlament për të themeluar e vetme qeverinë, ndërsa një bashkëpunim mes partish është i domosdoshëm për të zgjedhur presidentin e ri të vendit. Dështimi për të bërë një gjë të tillë, mund ta çojë vendin sërish në zgjedhje. Kryetari i Aleancës për Ardhmërinë e Kosovës, Ramush Haradinaj, që është kandidat për postin e presidentit, i uroi fitoren lëvizjes Vetëvendosje pas kohë pas fillimit të numërimit të votave. Edhe kryetari i Partisë Demokratike të Kosovës, Enver Hoxhaj, përgëzoi lëvizjen Vetëvendosje për fitoren ndërsa nënvizoi se kjo parti do të qëndrojë në opozitë. Ndërsa kandidati i Lidhjes Demkratike të Kosovës për postin e kryeministrit, Avdullah Hoti, tha se merr përsipër përgjegjësinë për rezultatet e kësaj partie. “Rezultatet preliminare janë krejt tjera prej atyre që kemi pritur. Prandaj, unë e marrë përgjegjësinë e plotë për këtë rezultat zgjedhor të LDK-së. Në ditët në vijim do të diskutojmë gjerësisht me organet e LDK-së për këtë. Në emër të LDK-së ne do të jemi mbrojtës të pa kompromis të demokracisë dhe të orientimit properëndimor, duke qenë opozitë konstruktive në interes të shtetit të Kosovës”, tha zoti Hoti. Kryetari i kësaj partie Isa Mustafa shkroi në rrjetet sociale se Lidhja Demokratike e respekton rezultatin e zgjedhjeve, ndërsa në ditët në vijim, do të bëhet një analizë e thellë e tyre. "Ne do të bëjmë ndryshimet e nevojshme dhe LDK do të punojë shumë që të rikthehet dhe ta sendërtojë vizionin e saj rugovian për vendin", shkroi ai.